НА 28 ЯНУАРИ 2026 ГОДИНА СЕ НАВЪРШВАТ 36 ГОДИНИ ОТ УЧРЕДЯВАНЕТО НА
НЕЗАВИСИМ УЧИТЕЛСКИ СИНДИКАТ

До регионалните и общински структури на НУС До синдикалните дружества на НУС
До съмишлениците и симпатизантите на НУС



Уважаеми колеги,
Свободният избор. Едно основополагащо право, проява на свободната ни воля. Възможността да изберем своя синдикат като учители и будители, работещи в сферата, където се формира бъдещето на страната ни – това е обединяващото звено, което ни свързва вече 35 години.
Защо избрахме НУС? Кое е различното? Какво ни привлече в 
Независимия учителски синдикат?
Преобладаваща е причината, че в своите професионални трудности, проблеми, конфликти нашите членове са намерили в НУС отговори на          въпросите си от трудово-правна гледна точка, компетентна защита, морална подкрепа и обяснение на вълнуващите ги казуси, на засягащи интересите им институционални решения. Но са получили и много топлота, лична подкрепа и любов.
Това е пътят на НУС. А защо продължаваме да членуваме в         организацията, кое ни задържа и кара да продължаваме заедно напред? Вероятно всеки член има своя отговор, своя причина и гледна точка. Но тя неизменно е свързана с онова обвързване между хората, което ги прави приятели.
Приятелите в Независимия учителски синдикат извървяха периодите на възторг, отрезвяване, поемане на отговорности; години на усилен труд за разширяване, организационно укрепване и утвърждаване на доверието в ръководните структури на всички нива на синдиката.
Успехите изживявахме в еуфория, с неуспехите се калявахме и се подготвяхме за нови трудности, за да ги преодолеем и превърнем в          извоювани нови синдикални територии.
В настоящия момент НУС е член на Отрасловия съвет за тристранно сътрудничество в областта на средното образование; НУС е учредител и основен член на КНСБ; уважаван социален партньор; компетентен съветник и помощник при решаването на задачи от национално значение, както и от значение за всеки негов член.

Като важно завоевание на нашите структури и ръководства отчитаме факта, че устояхме на опитите за асимилация и размиване с цел   обезличаване на синдиката и превръщането му в зависима организация без белезите на своето различие. Между нас няма човек, който да каже, че е синдикален член, но не знае на кой синдикат.
В това е нашата уникалност! Тя се поддържа и благодарение на  установеното добро социално партньорство, както с другите учителски синдикати, така и с организациите на работодателите, на институциите в лицето на министерствата и общините; неправителствените организации. В диалога с тях нашият глас се чува и взема под внимание при оформяне на решенията и провеждането на политиките в предучилищното и училищното образование и социалния сектор. Личи, че НУС има свой облик и заема достойно място в синдикалното пространство.
НУС не е против запазването на най-добрите традиции в българското образование, но твърдо отстоява правото на своите членове да заемат  полагащото им се място в обществото, съчетано с достойнство, обусловено от европейските принципи за условията на труд, възнаграждение и осигуряване. Приносът на синдиката ни в провеждането на най-голямата    учителска стачка по време на прехода е признат на най-високо държавно равнище. Ние сме единственият синдикат, поканен в Президентството след стачката, за да се обсъдят възникналите и нерешени проблеми в отрасъла.
През тези години бяхме и ще продължаваме да бъдем         последователен и лоялен партньор в Конфедерацията на независимите синдикати в България. Заедно, обединени от свободната воля, ще продължаваме да отстояваме провеждането на политика, гарантираща на отделния гражданин неговите най-важни икономически и социални нужди. Заедно, ставайки все по-силни, ще продължаваме да се борим за изграждането на адекватна стопанска подредба, социален, трудов и правов ред.
За НУС е ценен всеки негов член, приятел и симпатизант. Уважавани са хората, заради които ставаме все по-компетентни, издигаме авторитета си, постигаме удовлетворение от положените усилия и постигнатите резултати. Уважавани са и тези, с чиято градивна критика се променяме, усъвършенстваме и утвърждаваме, за да продължим заедно напред.
Затова и пътят към бъдещето на организацията минава през          независимостта, непримиримостта към потъпкването на човешкото достойнство и дух, следването и защитаването на ценностите на европейския социален модел – свобода, солидарност, справедливост.

Тези слова са непреходни!
ЧЕСТИТА ГОДИШНИНА!
Аспарух Томов,
Председател на НУС

